XIII.  Ad Ademarum S. Tyberii abbatem.   (Anno 1134.) [  Hist. de Languedoc,  tom. II, Preuv., p. 475-76.]
HUGO, Dei gratia Rothomagensis archiepiscopus, sedis apostolicae legatus, dilecto filio ADEMARI abbati S. Tyberii suisque successoribus, in perpetuum.
Religiosis et Deo servientibus providere, eorumque possessiones et jura ecclesiastica conservare, omnibus qui in regimine positi sunt sanctorum Patrum mandat auctoritas. Eapropter causam illam super ecclesia de Beciano multo tempore ventilatam auctoritate apostolica suscepimus terminandam. Considentibus itaque nobiscum apud Montempessulanum venerabilibus archiepiscopis B. Arelatensi, A. Narbonensi sedis apostolicae legatis, et episcopis Agathensi et G. Arausicensi, et P. abbate Sancti Aegidii, et aliis quam pluribus religiosis personis, tu ad diem in supradito loco tibi auctoritate apostolica et nostra praestitutam, paratus ad justitiam ante nos venisti; abbas vero Casae-Dei, qui ad eamdem diem et eumdem locum auctoritate apostolica a nobis vocatus fuerat, nec ipse venit, nec pro se responsales misit, nec aliquam excusationem canonicam inibi praetendit. Eo itaque sic deficiente, nos praecepti domini nostri papae Innocentii justitiam exsequentes quaesivimus ab Ecclesia Agathensi, in cujus parochia sita est ecclesia de Beciano, ut coram Deo et nobis omnibus ibidem consistentibus veraciter protestarentur ad quod jure canonico, vel tuum, vel Casae-Dei monasterium pertineret praefata ista ecclesia de Beciano illi siquidem, quia vere prout antecessoribus acceperant, ad jus et possessionem Sancti Tyberii, cui monasterio, Deo auctore, praesides, pertinere responderunt. Ad hanc tu, Ademare, protulisti instrumentum donationis factae de ecclesia de Beciano ecclesiae Sancti Tyberii, praedecessori tuo Deodato, quod instrumentum a Berengario bonae memoriae Agathensi episcopo factum, et annis Dominicae incarnationis et testibus idoneis roboratum existit. Consequenter et tu produxisti quatuor testes, viros antiquos, asserentes se vidisse quia ecclesia Sancti Tyberii possedit quiete per multos annos ecclesiam de Beciano, antequam monachi de Casa-Dei intrassent in eam. Tunc illi canonice nominati juraverunt super Evangelia Dei hoc se vidisse, et hoc verum esse. Prodierunt et alii quatuor testes qui dixerunt se interfuisse placito illi quod habitum est apud Corbianum inter monachos Sancti Tyberii et monachos Casae-Dei, in praesentia Aldeberti Agathensis episcopi, praesentibus A. Narbonensi archiepiscopo, et J. Nemausensi episcopo, dicentes se vidisse et audisse quosdam testes idoneos ibidem jurasse, quod Bernardus Agathensis episcopus, qui induxerat monachos Casae-Dei in ecclesiam de Beciano, cum accepisset testimonia personarum authenticarum ecclesiae suae super donatione facta a Berengario antecessore suo, Deodato abbati et monasterio Sancti Tyberii de ecclesia de Beciano, ipse idem Bernardus coram Bertranno Narbonensi archiepiscopo in placito de eadem causa habito apud Cabrils, praesentibus monachis Casae-Dei et Sancti Tyberii, quod praedicti Aldebertus Agathensis, et A. Narbonensis, et J. Nemausensis audientes sententiam restitutionis ipsius ratam esse et tenendam judicaverunt, et sicut praefati quatuor testes hoc se vidisse et audivisse protestati sunt, ita nobis praesentibus examinati, super Evangelium Dei juraverunt hoc ipsum, A. Narbonensis archiepiscopus, et Ermengaldus Agathensis archidiaconus, et R. sacrista, magister Dulcianus qui interfuit praefato placito de Corbiano, coram nobis se vidisse et audisse viva voce protestati sunt. Hi omnes qui hoc testimonium nobis perhibuerunt, eamdem de praefata restitutione sententiam attestati sunt fuisse confirmatam apud Lupianum a supra nominato A. Agathensi et A. Narbonensi, et P. Lutevensi, et R. Magalonensi episcopi, et R. tunc archidiacono nunc episcopo Agathensi, praesentibus abbatibus de Casa-Dei et Sancti Tyberii. His omnibus de causis, et insuper admonitione et praecepto Guidonis diaconi cardinalis et apostolicae sedis legati, praefatus R. Agathensis te et ecclesiam Sancti Tyberii de ecclesia de Beciano revestivit. Hanc rescissionem, eodem R. Agathensi episcopo attestante, sic factam, nos et nobiscum sic assidentes supra nominati archiepiscopi et apostolicae sedis legati, et episcopi, et quam plures authentici et religiosi viri approbamus, et approbatam vice apostolica quam super hoc negotio gerimus, confirmamus, et pro canonica donatione a Berengario Agathensi episcopo facta, et legitima possessione subsecuta tibi tuisque successoribus et monasterio Sancti Tyberii cui praesides, praefatam ecclesiam de Beciano cum decimis et omnibus jure ad eam pertinentibus, omni deinceps quaestione sopita perpetuo possidendam adjudicamus. Actum est hoc anno Verbi incarnati 1134, apud Montempessulanum, universali papa Innocentio, rege Francorum Ludovico. Ego Hugo Rothomagensis archiepiscopus et apostolicae sedis legatus.